KIRJALLINEN KYSYMYS E-0516/02 esittäjä(t): Joke Swiebel (PSE) komissiolle. Seksuaalisesta suuntautumisesta riippumattomat EU-virkamiesten oikeudet.



Virallinen lehti nro 229 E , 26/09/2002 s. 0098 - 0099



KIRJALLINEN KYSYMYS E-0516/02 esittäjä(t): Joke Swiebel (PSE) komissiolle (28. helmikuuta 2002) Aihe: Seksuaalisesta suuntautumisesta riippumattomat EU-virkamiesten oikeudet On pidettävä myönteisenä, että komissio on uudistusprosessinsa yhteydessä antanut ehdotuksia, jotka koskevat EU:n toimielinten virkamiesten tasa-arvoistamista heidän seksuaaliseen suuntautumiseensa tai parisuhteen luonteeseensa katsomatta. Komission jäsen Neil Kinnock esitteli 13. joulukuuta 2001 Euroopan parlamentissa kyseisiä ehdotuksia vastauksena suulliseen kysymykseen (B5-0533/2001 O-0086/01). Komissio katsoo, että perhe- ja sosiaalietuudet on myönnettävä myös niille EU-virkamiehille, jotka eivät tällä haavaa ole niihin oikeutetut, koska he eivät halua tai voi solmia kansallisessa lainsäädännössä tarkoitettua perinteistä avioliittoa, mutta jotka kuitenkin elävät vakituisessa parisuhteessa. Tästä syystä komissio haluaa tunnustaa vakituiset parisuhteet täysin lainmukaisiksi, silloin kun asianomainen pari täyttää neljä ehtoa, joiden joukossa on vaatimus oikeudellisesti pätevästä ja EU:ssa hyväksytystä asiakirjasta, jossa suhteen status tunnustetaan ja jossa todetaan laillisen avioliiton solmimisen mahdottomuus jäsenvaltiossa. Onko komissio tietoinen siitä, että eräissä jäsenvaltioissa ei ole mahdollista saada oikeudellisesti pätevää asiakirjaa, jossa vahvistetaan avioliiton ulkopuolella yhdessä asuvien (samaa tai eri sukupuolta olevien henkilöiden välillä on vakituinen suhde) puolisoiden status? Onko komissio tietoinen myös siitä, että se edistää kansalaisuuteen perustuvaa syrjintää esittämällä edellä mainitun vaatimuksen vakituisten suhteiden tunnustamiselle? Muutamia kuvaavia esimerkkejä: alankomaalainen EU-virkamies, jolla on samaa sukupuolta oleva rekisteröity puoliso, ei saa samoja oikeuksia, koska pari voi solmia avioliiton; ruotsalainen tai tanskalainen EU-virkamies, jolla on samaa sukupuolta oleva rekisteröity puoliso, saa samat oikeudet, pari ei voi solmia avioliittoa; kreikkalainen tai italialainen EU-virkamies, joka elää vakituisessa parisuhteessa (sukupuolesta riippumatta), ei saa samoja oikeuksia, koska suhdetta ei voi rekisteröidä. Mitä komissio aikoo tehdä torjuakseen tämänkaltaisen syrjinnän ja pitääkseen yllä vapautta olla solmimatta avioliittoa ja elää toisenlaisessa parisuhteessa, ilman että kyseisen vapauden hintana on eräistä oikeuksista luopuminen? Aikooko komissio antaa lyhyellä aikavälillä avioliiton ulkopuolisten parisuhteiden tunnustamista EU:ssa koskevan ehdotuksen, joka kattaa kaikki EU:n kansalaiset ja joka ei liity pelkästään EU-virkamiesten oikeuksiin? Neil Kinnockin komission puolesta antama vastaus (6. toukokuuta 2002) Komissio viittaa vastaukseen, joka annettiin parlamentin jäsenen Kathalijne Buitenwegin kirjalliseen kysymykseen E-3211/01(1), sekä vastaukseen, joka annettiin parlamentin jäsenen Freddy Blakin ja muiden jäsenten suulliseen kysymykseen O-86/01(2) kyselytunnilla parlamentin joulukuun 2001 istuntojakson aikana. Lisäksi komissio antaa seuraavat tiedot: - Kuten arvoisa parlamentin jäsen tietää, homoseksuaalisille pariskunnille ei ole annettu mahdollisuutta solmia laillinen avioliitto kuin yhdessä jäsenvaltiossa. Homoseksuaaliset virkamiehet eivät ole näin ollen muutoin oikeutettuja lakisääteisiin etuuksiin, jotka annetaan ainoastaan laillisesti tunnustetussa avioliitossa oleville virkamiehille. Tätä käytäntöä sovelletaan, vaikka homoseksuaaliset virkamiehet elävät avioliittoon verrattavissa olevassa parisuhteessa. Uudistuspaketissa ehdotetaan, että tietyin edellytyksin täysimääräiset lakisääteiset etuudet myönnettäisiin myös pariskunnille, jotka elävät vakiintuneessa suhteessa mutta joilla ei ole mahdollisuutta solmia laillista avioliittoa. - Virkamiehen halutessa tällaisia etuuksia yksi täytettävistä edellytyksistä on se, että jäsenvaltion viranomainen on tunnustanut muodollisesti suhteen. Tämä edellytys on tarpeen, koska komissiolla ei ole toimivaltaa myöntää virkamiehelle siviilisäätyä ja koska komissio ei voi tai halua suoda itselleen asemaa, joka vastaisi väestörekisterinpitäjän asemaa. Kuten eri sukupuolta olevien henkilöiden välisen tavanomaisen avioliiton osalta, jäsenvaltioiden lainsäädäntö on edelleen se taho, jossa määritellään tällaisen suhteen laillinen alkaminen, sen mahdollinen laillinen päättyminen (hallinnollisista syistä tämä on erityisen tärkeää) sekä yksityiskohtaiset edellytykset päättymiselle. - Edellä mainitun perusteella on selvää, että vaatimukset suhteen tunnustamisesta jäsenvaltion laissa voivat johtaa tilanteeseen, jossa mahdollisuudet saada perhe-etuuksia eivät ole samat eri kansallisuutta oleville virkamiehille, jotka elävät vakiintuneessa suhteessa. Edellä mainituista syistä, jotka liittyvät toimivaltaan ja oikeudelliseen valtaan, tällaiset tilanteet kuitenkin näyttävät olevan väistämättömiä. Tietenkin on syytä huomauttaa, että viittaukset jäsenvaltioiden lainsäädäntöön ovat tavallisia joissakin henkilöstösääntöjen osissa. Erot asemassa ja kohtelussa, joita arvoisa parlamentin jäsen käyttää esimerkkeinä kysymyksessään, johtuvat jäsenvaltioiden säännösten eroista eivätkä komission syrjivistä säännöksistä tai aikomuksista. - Tällä hetkellä ei ole suunnitteilla ehdotusta siitä, että jäsenvaltio tunnustaisi toisessa jäsenvaltiossa kansallisen lainsäädännön mukaisesti tunnustetut muut parisuhteet kuin avioliitot. (1) EYVL C 160 E, 4.7.2002, s. 73. (2) Suullinen vastaus, 13.12.2001.